***II Profesionālās tālākizglītības programmas - 2.kvalifikācijas līmenis***

**Lokmetinātājs metināšanā ar volframa elektrodu**

**inertās gāzes vidē (TIG)**

***Profesionālās darbības pamatuzdevumi***

Lokmetinātājs (TIG) veic:

* detaļu, mezglu un konstrukciju metināšanu ar volframa elektrodu inertās gāzes vidē;
* dažādu šuvju metināšanu atbilstoši rasējumam;
* šuvju kvalitātes pārbaudi.

***Darba apstākļi***

Lokmetinātājs strādā ražošanas telpās paaugstinātas bīstamības apstākļos: darbs ar augsta spiediena iekārtām, paaugstināts trokšņu līmenis. Metināšanas procesā gaisā izdalās toksiskas vielas, tāpēc metinātājs, strādājot slēgtā telpā, izmanto speciālus sejas aizsegus ar gaisa filtriem, vai arī darbavieta ir aprīkota ar spēcīgu dūmu nosūcēju. Metinātājs nēsā speciālu darba apģērbu, cimdus, zābakus un sejas aizsegu vai aizsargbrilles, stingri ievēro darba drošības un vides aizsardzības noteikumus.

Metinātājs parasti strādā astoņu stundu darba dienu, iespējams arī darbs maiņās pēc saskaņota grafika.

Uzsākt patstāvīgu darbu šajā profesijā var personas no 18 gadu vecuma.

***Darba iespējas***

Lokmetinātājs (TIG) strādā metālapstrādes un mašīnbūves un citu nozaru uzņēmumos, kuru darbība saistīta ar metālizstrādājumu, to konstrukciju un mehānismu izgatavošanu, lietošanu vai remontu. Lokmetinātājs var būt pašnodarbināta persona vai individuālais komersants.

***Profesionāli svarīgas īpašības un prasmes:***

* izturība (fiziska slodze);
* precizitāte, uzmanība;
* laba līdzsvara izjūta un kustību koordinācija;
* prasme pieņemt lēmumu un risināt problēmas;
* spēja lasīt un saprast tehnoloģisko dokumentāciju, metināšanas procesa specifikāciju (WPS - Welding Process Specification);
* spēja sekot līdzi jaunākajām tehnoloģijām metālu metināšanas jomā;
* prasme vizuāli novērtēt metinātas šuves un labot šuvju defektus;
* prasme noteikt metāla grupu un novērtēt metināmību.

Darba uzdevuma ietvaros metinātājs sadarbojas ar citiem darbiniekiem, strādājot komandā, tāpēc svarīgas ir arī saskarsmes prasmes.